**צוואות הנופלים**

**יוסי חיים הרשקוביץ**

אבא ואמא, מה שלומכם? ב״ה אני בסדר גמור ובחסדי ה׳ זוכה לקחת חלק במאמץ לשמור על עם ה׳ המושפל שכעת יכול להתחיל להרים ראש אל מול כמות ההרס והחורבן שהמנוולים הנאצים חווים כעת. ״מהלך על הריסות אני, אמא״, שיר שנכתב ביום כיפור וכעת כל כך נכון. מהלכים על הריסות אנחנו, מאתרים ומשמידים.
לא פשוט להיות שם בעורף. אני מרגיש שהתפילות שלכם עליי מסייעות המון והזכויות הרבות שלכם מגנות עליי. המשיכו להתפלל בכל הכוח כי ניסים גדולים קורים כאן. חינכתם אותי לתת מבלי לקחת ולא מתוך הרגל, וב״ה אני זוכה להיות חלק מעם מדהים ומאנשים מדהימים שנותנים את כל הנשמה למען העם. כמה לשון הרע נאמר על העם הזה בשנה האחרונה וכמה הכל שקר וכזב. כולנו כאן נלחמים כתף אל כתף וכולם כאיש אחד בלב אחד והתחושה היא כמו במעמד הר סיני. אני שמח שחינכתם אותי כך והתוויתם לי דרך בה השאלה היא לא מה מגיע לי אלא איך אני בכל רגע ורגע יכול לתת יותר למען העם והמדינה. אוהב ומתגעגע יוסי.

**רקע כללי**

רס"מ במיל יוסי חיים הרשקוביץ,בן 44 מגבעות. נשוי ואב לחמישה. היה מנהל תיכון אורט פלך לבנים בירושלים. לוחם בגדוד 697, חטיבה 551 (חצי האש). נפל ב-10 בנובמבר 2023 בקרב בבית חאנון. נהרג בפיצוץ מטען במהלך בדיקת פיר ממולכד ליד מסגד בבית חאנון, לצד שלושה מחבריו למילואים: רס"ן משה ידידיה לייטר, רס"ר מתן מאיר ורס"ר סרגיי שמרקין. המכתב נכתב כפתק בכתב ידו.